雜曲歌辭 從軍中行路難二首 二
作者：駱賓王
朝代：唐

paragraphs: 君不見玉關塵色暗邊亭，銅鞮雜虜寇長城。
天子按劒徵餘勇，將軍受脤事橫行。
七德龍韜開玉帳，千里鼉鼓疊金鉦。
陰山苦霧埋高壘，交河孤月照連營。
連營去去無窮極，擁斾遙遙過絕國。
陣雲朝結晦天山，寒沙夕漲迷疎勒。
龍鱗水上開魚貫，馬首山前振鵰翼。
長驅萬里讋祁連，分麾三命武功宣。
百發烏號遙碎柳，七尺龍文迥照蓮。
春來秋去移灰琯，蘭閨柳市芳塵斷。
鴈門迢遰尺書稀，鴛被相思雙帶緩。
行路難，誓令氛祲靜皐蘭。
但使封侯龍額貴，詎隨中婦鳳樓寒。